Il-lejla t-tajba. Illum, aħna ddiskutejna s-sitwazzjoni drammatika fil-Mediterran fl-ogħla livell politiku. L-akbar prijorità hi li nsalvaw il-ħajjiet ta' persuni innoċenti. Iżda li nsalvaw il-ħajjiet mhix biss dwar is-salvataġġ ta' persuni fuq il-baħar. Hija wkoll dwar li nwaqqfu lil dawk li jiffaċilitaw id-dħul klandestin ta' persuni u nindirizzaw il-migrazzjoni irregolari. Ħa nkun ċar. L-Ewropa ma kkawżatx din it-traġedja. Iżda dan ma jfissirx li nistgħu inkunu indifferenti. Qed inħabbtu wiċċna ma' sajf diffiċli u jeħtieġ li nkunu lesti li naġixxu. Għalhekk, il-mexxejja qablu dwar erba' oqsma ta' prijorità għal azzjoni. L-ewwel nett, il-mexxejja talbu lir-Rappreżentant Għoli biex tipproponi azzjonijiet sabiex jinqabdu u jinqerdu l-bastimenti ta' dawk li jiffaċilitaw id-dħul klandestin ta' persuni qabel ma jkunu jistgħu jintużaw. Naturalment, dan ser ikun konformi mal-liġi internazzjonali u r-rispett għad-drittijiet tal-bniedem. Aħna ser inżidu l-kooperazzjoni kontra netwerks ta' dawk li jiffaċilitaw id-dħul klandestin ta' persuni billi naħdmu permezz tal-Europol, u billi nistazzjonaw uffiċjali tal-immigrazzjoni f'pajjiżi terzi. It-tieni, aħna qbilna li nittriplaw ir-riżorsi disponibbli għal Triton, il-missjoni tal-fruntieri tagħna fil-Mediterran Ċentrali, u biex insaħħu l-kapaċità operazzjonali tagħha. Il-missjoni ser tkompli twettaq il-mandat tagħha u twieġeb għal talbiet għal għajnuna fejn meħtieġ. Għandi pjaċir inħabbar li l-mexxejja diġà wiegħdu appoġġ sinifikattivament ogħla, inklużi ħafna aktar bastimenti, inġenji tal-ajru u esperti, u flus. It-tielet, jeħtieġ li nillimitaw il-flussi migratorji irregolari u niskoraġġixxu lin-nies milli jpoġġu ħajjithom f'riskju. Dan ifisser kooperazzjoni aħjar mal-pajjiżi ta' oriġini u ta' transitu, speċjalment il-pajjiżi madwar il-Libja. Fl-aħħar nett, aħna ser nagħmlu aktar f'dak li jikkonċerna l-protezzjoni tar-refuġjati. L-Unjoni Ewropea ser tgħin lill-Istati Membri l-aktar esposti u li jinsabu taħt pressjoni u ser tikkoordina r-risistemazzjoni ta' aktar persuni lejn l-Ewropa fuq bażi volontarja, u b'opzjoni għal rilokazzjoni ta' emerġenza. Għal dawk li ma jikkwalifikawx bħala refuġjati, aħna ser noperaw politika ta' ritorn effettiva. Il-mexxejja ma kellhom l-ebda illużjoni li aħna konna ser insolvu din l-emerġenza umana internazzjonali llum. Għalhekk, impenjajna lill-Kummissjoni, il-Kunsill u r-Rappreżentant Għoli biex isaħħu l-ħidma tagħhom abbażi ta' dak li għandna issa miftiehem. Din il-kwistjoni tibqa' prijorità tagħna u l-Kunsill Ewropew ser jerġa' lura għaliha f'Ġunju. Bħala kumment finali, infakkar li l-Unjoni Ewropea hija kompletament kontra l-piena tal-mewt. Ma tistax tkun ir-risposta għat-traffikar tad-drogi. Qed nirreferi hawnhekk għas-Sur Atlaoui, iċ-ċittadin Franċiż li ġie kkundannat mill-awtoritajiet Indoneżjani. Grazzi. Ara l-paġna tal-laqgħa